Broj:

Podgorica, 29.07.2024. godine

Klub poslanika Demokratske Crne Gore

Poslanik, g-din Boris Bogdanović

**POSLANIČKO PITANJE**

Gospodine predsjednice Vlade,

Da li se nacionalne razlike i podjele često koriste kao sredstvo za odvlačenje pažnje javnosti od ključnih pitanja, kao sto su kriminal i korupcija? Da li su takve retorike sredstvo koje koriste određene interesne grupe, posebno oni koje nazivamo lukrativnim nacionalistima, kako bi se prikrila njihova kriminalna djelatnost?

U konačnom, da li se lukrativni nacionalisti bave time ko je Bošnjak, Musliman, Albanac, Hrvat, Rom, Srbin, a ko Cmogorac, kako se ne bi znalo ko je kriminalac?

**ODGOVOR**

Poštovani poslaniče Bogdanoviću,

U poslednjih 30 godina, Crna Gora je prošla kroz niz značajnih političkih, ekonomskih i društvenih promjena. Nacionalne tenzije su se često koristile kao oruđe za mobilizaciju političke podrške, dok su ekonomski i društveni problemi bili zanemarivani.

Lukrativni nacionalizam je pojava za koju bi se moglo reći da je patentirana tokom prethodnih decenija na ovim prostorima. Tu su pojavu skupo platili građani Crne Gore.

Naša vlada je odlučna da preokrene ovaj destruktivni kurs. Fokusirani smo na izgradnju društva u kojem se svi građani, bez obzira na nacionalnu, vjersku ili bilo koju drugu pripadnost, osjećaju jednako vrijednima i zaštićenima.

Pomirenje društva koje je godinama dijeljeno jedan je od naših prioriteta, a upravo rekonstrisana 44. Vlada je veliki zalog za budućnost u kojoj će zajedništvo pobjediti podjele.

Snažno vjerujemo da jedino kroz istinsko pomirenje i međusobno razumijevanje možemo graditi bolju budućnost za sve. Stoga uložemo maksimalne napore u izgradnju mostova među zajednicama, promovisanju dijaloga i tolerancije, te stvaranju okruženja u kojem se svi osjećaju kao ravnopravni članovi društva.

Nema mjesta za mržnju i podjele u Crnoj Gori koju gradimo. Naša budućnost leži u jedinstvu i solidarnosti, a mi smo posvećeni tome da svaki građanin osjeti sigurnost, poštovanje i mogućnost za napredak. Radićemo na obnovi povjerenja među našim ljudima, kroz transparentne i pravedne politike koje uvažavaju različitosti i slave naše zajedničke vrijednosti.

Transparentnost, odgovornost i pravda su temelji naše politike, a borba protiv korupcije i zloupotrebe položaja naš je prioritet.

Cilj 44. Vlade je da snažimo ekonomski naše građane i čistimo našu zemlju od kriminala.

Rezultati postignuti u proteklih nekoliko mjeseci u borbi protiv kriminala i korupcije su zaista istorijski. Ovi uspjesi su rezultat promijenjene političke klime koja je omogućila bezbjednosnom sektoru i SDT-u da u saradnji sa našim međunarodnim partnerima postignu rezultate koji potvrđuju iskrenu posvećenost nove vlasti borbi protiv kriminala i korupcije.

Unaprijeđeno je zakonodavstvo u oblasti pravosuđa i zabilježene su značajne istrage i hapšenja koja su direktno usmjerena na ključne aktere kriminalnih aktivnosti. Sve su to osnovne pretpostavke koje osiguravaju da pravda bude zadovoljena i da svi građani Crne Gore žive u zemlji utemeljenoj na poštovanju zakona i vladavini prava. Bez izuzetka!

Beskompromisna borba protiv korupcije i kriminala će nastaviti da bude imperativ ove Vlade, bezbjednosnog sektora i svih nadležnih institucija. Naš cilj je jasno i transparentno adresiranje ovih problema, kako bismo osigurali da se zakoni neselektivno primjenjuju na sve građane Crne Gore, bez obzira na njihovu vjersku, nacionalnu ili bilo koju drugu pripadnost.

Naši programi "Evropa sad 1" i "Evropa sad 2" upravo pretenduju da iz korijena promijene takvo stanje stvari u Crnoj Gori. Mi smo okrenuti budućnosti, rješavanju ključnih ekonomsko-socijalnih pitanja, jačanju vladavine prava i djelotvornoj borbi protiv korupcije i svih vidova kriminala.

Naša vizija je jasna: želimo Crnu Goru u kojoj svaki građanin, bez obzira na porijeklo ili socijalni status, ima jednaku šansu za dostojanstven život i ekonomski napredak. Posvećeni smo stvaranju snažnog i otpornog ekonomskog sistema koji će omogućiti otvaranje novih radnih mjesta, povećanje plata i poboljšanje životnog standarda za sve.

Naš cilj je da svaki građanin osjeti konkretne benefite ekonomskog razvoja, kroz pravedne i inkluzivne politike koje će smanjiti nejednakosti i osigurati da plodovi našeg napretka budu ravnomjerno raspoređeni. Samo kroz ekonomsko osnaživanje svih slojeva društva možemo graditi stabilnu i prosperitetnu budućnost.

U Crnoj Gori više nema nedodirljivih i privilegovanih.

Umjesto tenzija iz prošlosti, zajedno ćemo graditi bogatstvo i prosperitetnu budućnost za sve naše građane.

S poštovanjem,

**PREDSJEDNIK**

**mr Milojko Spajić**